28. septembril 2021 esitatud hagi – Euroopa Komisjon versus Poola Vabariik

(Kohtuasi C-602/21)

(2021/C 490/25)

Kohtumenetluse keel: poola

Pooled

Hageja: Euroopa Komisjon (esindajad: D. Milanowska ja M. Noll-Ehlers)

Kostja: Poola Vabariik

Hageja nõuded

— Tuvastada, et: 1. kuna Poola Vabariik nõudis 18. juuliks 2024 tegevuskavade koostamist alade jaoks, kus müra piirväärtusi ei ületata, siis on Poola Vabariik rikkunud kohustusi, mis tulenevad Euroopa Parlamendi ja nõukogu 25. juuni 2002. aasta direktiivi 2002/49/EÜ, mis on seotud keskkonnamüra hindamise ja kontrollimisega, (1) artikli 8 lõigetest 1 ja 2; 2. kuna Poola Vabariik ei nõudnud, et tegevuskavad sisaldavad protokolle üldsusega konsulteerimise kohta, mis toimuvad vastavalt direktiivi 2002/49 artikli 8 lõikele 7, ning meetmeid, mida pädevad ametiasutused kavatsevad võtta järgmise viie aasta jooksul vaiksete alade kaitsmiseks, siis on Poola Vabariik rikkunud kohustusi, mis tulenevad selle direktiivi V lisa punkti 1 seitsmendast ja üheksandast taandest; 3. kuna Poola Vabariik ei töötanud välja tegevuskavasid 20 põhiraudtee jaoks, mis on määratletud hagiavalduse lisas A.3, siis on Poola Vabariik rikkunud kohustusi, mis tulenevad direktiivi 2002/49 artikli 8 lõikest 2; 4. kuna Poola Vabariik ei töötanud välja tegevuskavasid 290 põhimaantee jaoks, mis on määratletud hagiavalduse lisas A.4, siis on Poola Vabariik rikkunud kohustusi, mis tulenevad direktiivi 2002/49 artikli 8 lõikest 2; 5. kuna Poola Vabariik ei esitanud tegevuskavade kokkuvõtteid 20 põhiraudtee jaoks, mis on määratletud hagiavalduse lisas A.3, ja 290 põhimaantee jaoks, mis on määratletud hagiavalduse lisas A.4, siis on Poola Vabariik rikkunud kohustusi, mis tulenevad direktiivi 2002/49 artikli 10 lõikest 2 koostoimes selle lisaga VI;

— mõista kohtukulud välja Poola Vabariigilt.

Väited ja peamised argumendid

Esimeses väites leiab komisjon, et nõue koostada 18. juuliks 2024 tegevuskavad alade jaoks, kus müra lubatud piirväärtusi ei ületata, ei taga nende alade kohast kaitset ja viib selleni, et Poola Vabariik ei ole täitnud kohustust koostada tegevuskavad, mille abil oma pädevusse jäävatel aladel müra ja selle mõjusid ohjata, ning mis ei ole kooskõlas direktiivi 2002/49 artikli 8 lõigetega 1 ja 2. Direktiivi eesmärke – vältida ja ära hoida müra kahjulikke mõjusid keskkonnas ning säilitada akustilise keskkonna kvaliteet – on võimalik saavutada vaid siis, kui tegevuskavad koostatakse ka alade jaoks, kus müra piirväärtusi ei ületata.

Teises väites leiab komisjon, et Poola õiguses ei ole ette nähtud, et keskkonnakaitseprogramm hõlmab ka meetmeid, mille eesmärk on säilitada vaiksed alad, nagu seda nõuab direktiiv 2002/49. Poola õigus ei vasta sellele nõudele. Peale selle ei nõua Poola õigus, et esitatakse protokollid üldsusega konsulteerimise kohta kooskõlas direktiivi artikli 8 lõikega 7 kui tegevuskavade kohustuslik osa. Poola keskkonnakaitseseaduse artikli 119a lõikest 5 tuleneb vojevoodkonna pädeva vanema pelk kohustus konsulteerida üldsusega kooskõlas asjakohaste sätetega. Samas puudub õiguslik kohustus võtta tegevuskavades arvesse üldsusega konsulteerimise protokolle.

Kolmandas väites leiab komisjon, et Poola jättis koostamata tegevuskavad 20 põhiraudtee jaoks, mille puhul Poola oli varem komisjoni teavitanud, et tegemist on põhiraudteedega, mistõttu on Poola rikkunud direktiivi 2002/49 artikli 8 lõiget 2.

Neljandas väites leiab komisjon, et Poola jättis koostamata tegevuskavad 290 põhimaantee jaoks, mille puhul Poola oli varem komisjoni teavitanud, et tegemist on põhimaanteedega, mistõttu on Poola rikkunud direktiivi 2002/49 artikli 8 lõiget 2.

Viiendas väites leiab komisjon, et Poola ei esitanud tegevuskavade kokkuvõtteid 20 põhiraudtee jaoks ja 290 põhimaantee jaoks, mis kujutab endast direktiivi 2002/49 artikli 10 rikkumist.

(1) ELT 2002, L 189, lk 12.